b'\n_START_ARTICLE_\nRudolfas Lymanas\n_START_PARAGRAPH_\nRudolfas Lymanas (Rudolf Liehmann, 1855 m. sausio 8 d. Zlonicuose, \xc4\x8cekija \xe2\x80\x93 1904 m. vasario 14 d. Roki\xc5\xa1kyje) \xe2\x80\x93 vargonininkas, dirigentas, pedagogas.\n_START_SECTION_\nBiografija\n_START_PARAGRAPH_\nT\xc4\x97vas Antoninas Lymanas (1808\xe2\x80\x931879 m.), kil\xc4\x99s i\xc5\xa1 \xc5\xa0iaur\xc4\x97s \xc4\x8cekijos, buvo garsus kantorius, kapelmeisteris ir prad\xc5\xbeios mokyklos mokytojas. Gerai grie\xc5\xbe\xc4\x97 vargonais ir smuiku, skambino fortepijonu, grojo pu\xc4\x8diamaisiais instrumentais, vadovavo orkestrams, pasi\xc5\xbeym\xc4\x97jo kompoziciniais sugeb\xc4\x97jimais. Ana ir Antonijus Lymanai susilauk\xc4\x97 net 12 vaik\xc5\xb3, kuri\xc5\xb3 9 mir\xc4\x97 vaikyst\xc4\x97je \xe2\x80\x93 u\xc5\xbeaugo tik s\xc5\xabnus Rudolfas, dukterys Terezija ir Sidonija. Pirmas Rudolfo muzikos mokytojas buvo t\xc4\x97vas, o 1871\xe2\x80\x931873 m. vaikinas kartu su A. Dvof\xc3\xa4ku mok\xc4\x97si Prahos vargoninink\xc5\xb3 mokykloje, 1883 m. baig\xc4\x97 Prahos konservatorij\xc4\x85 (prof. F. Bal\xc5\xbeeko vargon\xc5\xb3 klas\xc4\x99)._NEWLINE_Roki\xc5\xa1kio grafai Tyzenhauzai ir P\xc5\xa1ezdzieckiai steng\xc4\x97si savo dvarus paversti i\xc5\xa1taigingais kult\xc5\xabros centrais, o ba\xc5\xbeny\xc4\x8dias apr\xc5\xabpinti kvalifikuotais vargonininkais, chorais ir orkestrais. Tuo tikslu grafien\xc4\x97 Marija Tyzenhauzait\xc4\x97 P\xc5\xa1ezdzieckien\xc4\x97 Roki\xc5\xa1kyje \xc4\xafk\xc5\xabr\xc4\x97 vargoninink\xc5\xb3 ir giedojimo mokykl\xc4\x85, kuriai vadovauti pasikviet\xc4\x97 k\xc4\x85 tik muzikos mokslus baigus\xc4\xaf vargoninink\xc4\x85 virtuoz\xc4\x85 R. Lyman\xc4\x85. 1883 m. rugpj\xc5\xab\xc4\x8dio 20 d. jis pasira\xc5\xa1\xc4\x97 sutart\xc4\xaf, kad sutinka dirbti mokykloje u\xc5\xbe 600 sidabrini\xc5\xb3 rubli\xc5\xb3 per metus ir suteikt\xc4\x85 but\xc4\x85._NEWLINE_Mokykloje \xc4\xafk\xc5\xabr\xc4\x97 tris skyrius: orkestro, vargon\xc5\xb3 ir fortepijono, giedojimo. Nors darbo s\xc4\x85lygos buvo sunkios (ma\xc5\xbeos patalpos ir tr\xc5\xabko ger\xc5\xb3 instrument\xc5\xb3), bet mokykloje mok\xc4\x97si per 40 vargoninink\xc5\xb3, instrumentalist\xc5\xb3 ir chorist\xc5\xb3. Mokytasi nuo 8 valandos ryto iki 21 valandos vakaro, po pamald\xc5\xb3 \xe2\x80\x93 ir sekmadieniais. 1885 m. pastatyti nauji \xe2\x80\x9eWalcker\xe2\x80\x9c firmos vargonai, kuriuos derino ir pri\xc5\xbei\xc5\xabr\xc4\x97jo pats mokyklos vadovas. Be praktinio muzikavimo, mokykloje buvo d\xc4\x97stoma muzikos teorija, harmonija, solfed\xc5\xbeio, instrument\xc5\xb3 pa\xc5\xbeinimas ir giedojimas._NEWLINE_Mokykla ypa\xc4\x8d suklest\xc4\x97jo 1887\xe2\x80\x931889 metais. Tada mokykloje jau buvo paj\xc4\x97gus choras ir orkestras. I\xc5\xa1mokta per 20 mi\xc5\xa1i\xc5\xb3 ir daug giesmi\xc5\xb3 \xe2\x80\x93 mokiniai giedodavo ir lietuvi\xc5\xa1kai. 1887 m. choras ir orkestras atliko Jozefo Haidno oratorij\xc4\x85 \xe2\x80\x9ePasaulio sutv\xc4\x97rimas\xe2\x80\x9c. Per pamaldas R. Lymanas vargonuodavo ir grie\xc5\xbedavo smuiku, atlikdavo J. S. Bacho, G. Palestrinos ir kit\xc5\xb3 kompozitori\xc5\xb3 k\xc5\xabrinius. Pats k\xc5\xabr\xc4\x97 giesmes ir kitoki\xc4\x85 muzik\xc4\x85._NEWLINE_Vargonininkai, baig\xc4\x99 Roki\xc5\xa1kio muzikos mokykl\xc4\x85, buvo itin vertinami. Per 20 darbo met\xc5\xb3 mokykla pareng\xc4\x97 apie 200 muzikant\xc5\xb3. Muzikos pradmenis \xc4\x8dia gavo visas b\xc5\xabrys b\xc5\xabsim\xc5\xb3j\xc5\xb3 kompozitori\xc5\xb3, vargoninink\xc5\xb3 ir chorved\xc5\xbei\xc5\xb3: Mikas Petrauskas, Juozas Tallat-Kelp\xc5\xa1a, Juozas Gruodis, Juozas Gaubas, M. Milaknis, Juozas Katel\xc4\x97, K. Dir\xc5\xbeys, P. Vink\xc5\xa1nelis, V. Kaveckas, A. Jurevi\xc4\x8dius, Albertas Mateika, K. Kvedaras, J. Sarg\xc5\xabnas, A. \xc5\xbdukauskas ir kt._NEWLINE_Be muzikos, R. Lymanas sugeb\xc4\x97jo dirbti ir kitus darbus. \xc4\xaeved\xc4\x97 telefono ry\xc5\xa1\xc4\xaf \xc4\xaf visus dvarus ir palivarkus, tais\xc4\x97 laikrod\xc5\xbeius, band\xc4\x97 \xc4\xafvesti mokykloje elektr\xc4\x85 ir \xc4\xafkurti meteorologijos stot\xc4\xaf, ypa\xc4\x8d m\xc4\x97go fotografuoti. 1888 m. ved\xc4\x97 dvarininkait\xc4\x99 Aleksandr\xc4\x85 Liachovi\xc4\x8diut\xc4\x99, susilauk\xc4\x97 8 vaik\xc5\xb3 (i\xc5\xa1 j\xc5\xb3 4 mir\xc4\x97 neu\xc5\xbeaug\xc4\x99) ir 14 vaikai\xc4\x8di\xc5\xb3. R. Lymano \xc4\xafdiegtas muzikavimo tradicijas t\xc4\x99sia 1991 m. atkurta Roki\xc5\xa1kio kolegija, rengianti vargonininkus \xe2\x80\x93 muzikos mokytojus.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'